DA Den Europæiske Unions Tidende C 157/11

Irlands nationale procedure vedrørende tildeling af begrænsede trafikrettigheder

2009/C 157/07

I overensstemmelse med artikel 6 i Europa-Parlamentets og Rådets forordning (EF) Nr. 847/2004 om forhandling og gennemførelse af luftfartsaftaler mellem medlemsstaterne og tredjelande offentliggør Europa-Kommissionen følgende nationale procedure med henblik på fordeling blandt de EF-luftfartsselskaber, som kan komme i betragtning hertil, af trafikrettigheder, der som følge af luftfartsaftaler med tredjelande er begrænsede.

OVERORDNEDE MÅL

Det irske trafikministeriums (Department of Transports) overordnede mål i relation til tildeling af begrænsede rettigheder går ud på at lette og tilskynde til det bredest mulige udbud af pålidelige, regelmæssige og konkurrencedygtige luftfartstjenester til gavn for irsk turisme, handel og industri.

Mere specifikt er det ministeriets mål at opnå størst mulige fordele for forbrugerne, bibeholde et højt sikkerhedsniveau og fremme regionernes økonomiske udvikling.

1. Oplysninger og ansøgninger om trafikrettigheder

— Aviation Services & Security Division under det irske trafikministerium offentliggør en liste på ministeriets websted over planlagte bilaterale forhandlinger med tredjelande.

— Resultatet af disse bilaterale forhandlinger vil blive offentliggjort på ministeriets websted.

— Via ministeriets websted vil der også blive indkaldt interessetilkendegivelser angående rettigheder i medfør af nye eller ændrede bilaterale aftaler med tredjelande. Interessetilkendegivelser forelægges senest 30 dage efter offentliggørelsen af indkaldelsen.

— I tilfælde, hvor interessetilkendegivelserne overstiger de disponible trafikrettigheder, anvendes ministeriets procedure for tildeling af begrænsede trafikrettigheder.

2. Tildelingsprocedure

Beslutningstagningen med henblik på tildeling af begrænsede trafikrettigheder eller udpegning inden for restriktive bilaterale aftaler bygger på indledende skriftlige erklæringer og holdninger fra ansøgere blandt de EF-luftfartsselskaber, som kan komme i betragtning. Den skriftlige ansøgning udfærdiges på en standardformular, som stilles til rådighed på ministeriets websted. Standardformularen bygger på de i nedenstående punkt 3.1 og 3.2 nævnte udvælgelseskriterier.

Tildelingsudvalg

Hvert forslag evalueres af et udvalg. Udvalget vil have til opgave at sammenligne konkurrerende ansøgninger med henblik på at slå fast så objektivt som muligt, hvilket af forslagene der må forventes at resultere i den mest fordelagtige tjeneste for irske forbrugere, turismen og erhvervslivet.

Udvalget konsulterer om nødvendigt den irske civilluftfartsmyndighed og/eller »Commission for Aviation Regulation« med henblik på rådgivning om eventuelle tekniske anliggender henhørende under hver myndigheds ansvarsområde.

3. Der er oprettet et tildelingssystem i to faser:

1) Prækvalifikation

2) Evaluering af hvert forslag i forhold til udvælgelseskriterier

3.1. Prækvalifikation

Luftfartsselskaberne skal over for tildelingsudvalget godtgøre, at:

— de er etableret i Irland

— de har fået udstedt en licens i overensstemmelse med Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet (omarbejdning) (1)

— den EF-medlemsstat, der står for udstedelsen af luftfartsselskabets »Air Operator's Certificate«, udøver og opretholder en effektiv myndighedskontrol med selskabet.

3.2. Specifikke evalueringskriterier

Tildelingsudvalget vil evaluere hver ansøgning i forhold til de nedennævnte tre kategorier:

a) Den foreslåede tjenestes kvalitet.

Beskrivelse af tjenesten

Vurdering af forretningsplaner og trafikprognoser

Teknisk, forretningsmæssig og finansiel kapacitet til at tilbyde tjenester og sikre kontinuitet i driften

Type flyvning (ruteflyvning eller anden flyvning end ruteflyvning, codesharing, direkte eller indirekte forbindelser)

Trafikhyppighed

Mulighed for tilslutningsforbindelser, adgang fra regionerne

Luftfartøjstype og -konfiguration

Tjenestens varighed og foreslået startdato

Sæsonbestemt karakter

b) Pris

Prispolitik og billetstruktur

Prissætning opdelt på kategori/sæson

c) Afsætning af tjenester

Markedsføringsplan/fremgangsmåde/ordninger med andre luftfartsselskaber

Målgrupper blandt passagerer

Distributionsmåde/forbrugeres adgang til tjenesten (udelukkende onlinebooking/billetsalg osv.).

d) Proceduremæssig frist

Udvalget evaluerer hver ansøgning og forelægger ministeren en henstilling senest 2 måneder efter datoen for modtagelse af ansøgningerne. Beslutningen vil blive offentliggjort på ministeriets websted.

e) Anke

Ministeren opretter et ankepanel efter skriftlig anmodning fra et luftfartsselskab, som føler sig forurettet af udvalgets afgørelse. Et ankepanel vil bestå af tre personer, der udpeges af ministeren. Ankepanelets afgørelser træffes senest to måneder efter datoen for modtagelse af anken. Afgørelserne vil blive begrundet og offentliggøres på ministeriets websted.

4. Varighed og overdragelse af tildelte trafikrettigheder

— Begrænsede trafikrettigheder kan tildeles for en begrænset periode (højst tre år) som specificeret i indkaldelsen af interessetilkendegivelser.

— Begrænsede trafikrettigheder kan ikke overdrages.

5. Overvågning og tilbagekaldelse

— Aviation Regulation and International Relations Division vil overvåge trafikrettigheder.

— Rettigheder bør straks tages i anvendelse og udnyttes i overensstemmelse med ansøgningen.

— Begrænsede trafikrettigheder vil blive tilbagekaldt i følgende tilfælde: — hvis de ikke udnyttes inden for en fastlagt tidshorisont — hvis tjenesten ikke opnår det tilstræbte niveau — hvis luftfartsselskabets licens tilbagekaldes eller suspenderes — hvis de begrænsede trafikrettigheder ikke er udnyttet eller ikke fuldt udnyttet i en periode på seks måneder, medmindre luftfartsselskabet kan dokumentere, at afbrydelsen skyldtes forhold, som det ikke var herre over, eller ekstraordinære omstændigheder.

— Tilbagekaldes trafikrettigheder, vil de blive tildelt på ny i overensstemmelse med disse procedurer.

— Konkurrerende luftfartsselskaber vil frit kunne anfægte, at etablerede flyselskaber udnytter deres trafikrettigheder effektivt. Det konkurrerende luftfartsselskab bør i så tilfælde skriftligt dokumentere over for Aviation Services and Security Division, Department of Transport, hvorledes dettes tjeneste entydigt ville være de eksisterende tjenester overlegen.

— Rettigheder, som er tildelt før forordningens ikrafttræden, kan anfægtes af konkurrerende luftfartsselskaber efter en overgangsperiode på 3 år, hvorefter de eksisterende rettigheder kan gøres til genstand for en (fornyet) tildeling.

(1) EUT L 293 af 31.10.2008, s. 3.